Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ περί θεσπίσεως αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων καταγωγής Πολωνίας και Βουλγαρίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα μονογραφημένα πρωτόκολλα προσαρμογής των ευρωπαϊκών συμφωνιών με την Πολωνία και τη Βουλγαρία δεν έχουν ακόμη τεθεί σε ισχύ, όπως αντίθετα έχουν τεθεί σε ισχύ τα πρωτόκολλα προσαρμογής των συμφωνιών με άλλες ΧΚΑΕ. Οι διαδικασίες τυπικής έγκρισης των πρωτοκόλλων με την Πολωνία και τη Βουλγαρία βρίσκονται σε τέτοιο στάδιο, ώστε τα πρωτόκολλα μάλλον δεν θα βρίσκονται σε ισχύ την 1η Ιανουαρίου 2000.

Σκοπός της παρούσας πρότασης είναι λοιπόν να παραταθούν μέχρι τέλους του έτους 2000 τα αυτόνομα μεταβατικά μέτρα που εφαρμόζει η Ευρωπαϊκή Ένωση για τις εισαγωγές μεταποιημένων γεωργικών προϊόντων καταγωγής Πολωνίας και Βουλγαρίας.

Οι παραχωρήσεις που έχουν δοθεί, με την επιφύλαξη ότι οι εν λόγω δύο εταίροι θα επιδείξουν στάση αμοιβαιότητας, θα εξακολουθήσουν να εφαρμόζονται σε αυτόνομη βάση για τη χώρα εκείνη όπου το πρωτόκολλο προσαρμογής δεν θα έχει τεθεί σε ισχύ την 1η Ιανουαρίου 2000.

Για τη χώρα όπου το πρωτόκολλο θα τεθεί σε ισχύ μέσα στο 2000, οι παραχωρήσεις που προβλέπονται στο πρωτόκολλο θα αντικαταστήσουν τα μέτρα τα προβλεπόμενα στα παραρτήματα της πρότασης κανονισμού, αρχής γενομένης από την ημερομηνία εφαρμογής του πρωτοκόλλου προσαρμογής.

Πρόταση

ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ

περί θεσπίσεως αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων καταγωγής Πολωνίας και Βουλγαρίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα εξής:

(1) Ο κανονισμός αριθ.° 27/1999 [1] του Συμβουλίου εκδόθηκε εν αναμονή της θέσεως σε ισχύ των πρωτοκόλλων προσαρμογής, και μάλιστα του μέρους που αφορά το πρωτόκολλο αριθ. 3 της αντίστοιχης ευρωπαϊκής συμφωνίας που έχει συναφθεί με την εκάστοτε χώρα της Κεντροανατολικής Ευρώπης.

[1] Κανονισμός (ΕΚ) αριθ.° 27/1999 του Συμβουλίου της 21ης Δεκεμβρίου 1998, περί θεσπίσεως αυτόνομων και μεταβατικών μέτρων που αφορούν τις συμφωνίες προτιμησιακών συναλλαγών οι οποίες έχουν συναφθεί με την Πολωνία, την Ουγγαρία, τη Σλοβακία, την Τσεχική Δημοκρατία, τη Ρουμανία και τη Βουλγαρία για ορισμένα μεταποιημένα γεωργικά προϊόντα (JO L 5, 09.01.1999, σ. 7)

(2) Η διεκπεραίωση των διαδικασιών τυπικής έγκρισης των πρωτοκόλλων προσαρμογής περί ρυθμίσεως των εμπορικών πτυχών των ευρωπαϊκών συμφωνιών με την Πολωνία και τη Βουλγαρία, ενδέχεται να μην επιτρέψει να έχουν τεθεί τα πρωτόκολλα προσαρμογής σε ισχύ την 1η Ιανουαρίου 2000. Είναι συνεπώς ανάγκη να προβλεφθεί παράταση των υπέρ της Πολωνίας και της Βουλγαρίας παραχωρήσεων σε αυτόνομη βάση μέχρι 31 Δεκεμβρίου 2000.

(3) Δεδομένου ότι τα προβλεπόμενα μέτρα, σε περίπτωση αναστολής του παρόντος κανονισμού, είναι μέτρα διαχείρισης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], πρέπει να προβλεφθεί ότι τα εν λόγω μέτρα θεσπίζονται σύμφωνα με τη διαδικασία διαχείρισης που προβλέπεται στο άρθρο 4 της υπόψη απόφασης.

[2] ΕΕ L 184, 17.7.1999, σελ.23

(4) Ο κανονισμός (ΕΟΚ) αριθ.° 2454/93 της Επιτροπής της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα [3], κωδικοποιεί τις διατάξεις διαχείρισης των δασμολογικών ποσοστώσεων που προβλέπεται να χρησιμοποιηθούν κατά χρονολογική σειρά αποδοχής των δηλώσεων θέσης σε ελεύθερη κυκλοφορία,

[3] ΕΕ L 253, 11.10.1993, σ.1. Κανονισμός όπως τροποποιήθηκε την τελευταία φορά με τον κανονισμό (ΕΚ) αριθ.° 1662/1999 (ΕΕ L 197, 29.7.1999, σ.25.)

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από 1ης Ιανουαρίου μέχρι 31 Δεκεμβρίου 2000, για τα προϊόντα καταγωγής Πολωνίας και Βουλγαρίας που εμφαίνονται αντιστοίχως στα παραρτήματα Ι και ΙΙ του παρόντος κανονισμού προβλέπονται παραχωρήσεις σύμφωνα με τους όρους που περιγράφονται στα εν λόγω παραρτήματα. Τα βασικά ποσά που πρέπει να λαμβάνονται υπόψη για τον υπολογισμό των μειωμένων γεωργικών συνιστωσών και των πρόσθετων δασμών που επιβάλλονται για εισαγωγές από τις χώρες αυτές προς την Κοινότητα εμφαίνονται στον πίνακα 3 των αντίστοιχων παραρτημάτων.

Άρθρο 2

Σύμφωνα με τη διαδικασία του άρθρου 3 του παρόντος κανονισμού , η Επιτροπή έχει τη δυνατότητα να αναστείλει την εφαρμογή των μέτρων που προβλέπονται στο άρθρο 1 εάν η Πολωνία και η Βουλγαρία δεν θέσουν σε εφαρμογή ανταποδοτικά μέτρα υπέρ της Κοινότητας.

Άρθρο 3

Η Επιτροπή επικουρείται από την επιτροπή που αναφέρεται στο άρθρο 15 του κανονισμού (ΕΚ) αριθ. 3448/93 [4] του Συμβουλίου. Στην περίπτωση που γίνεται παραπομπή στο παρόν άρθρο, εφαρμόζεται η διαδικασία διαχείρισης που προβλέπεται στο άρθρο 4 της απόφασης 1999/468/ΕΚ. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, καθορίζεται σε ένα μήνα.

[4] ΕΕ L 318, 20.12.1993, σελ. 18, Κανονισμός όπως τροποποιήθηκε την τελευταία φορά με τον κανονισμό (ΕΚ) αριθ. 2491/98 (ΕΕ L 309, 19.11.1998, σελ. 28)

Άρθρο 4

1. Οι παραχωρήσεις που αφορούν τις συναλλαγές μεταποιημένων γεωργικών προϊόντων και που προβλέπονται στα πρωτόκολλα προσαρμογής τα οποία έχουν συναφθεί με την Πολωνία και τη Βουλγαρία, αντικαθιστούν τις προβλεπόμενες στα αντίστοιχα παραρτήματα του παρόντος κανονισμού:

α) από 1ης Ιανουαρίου 2000, για τις χώρες όπου το πρωτόκολλο προσαρμογής θα βρίσκεται ήδη σε ισχύ κατά την ημερομηνία εκείνη, και

β) από τότε που θα τεθεί σε ισχύ το πρωτόκολλο προσαρμογής της εκάστοτε χώρας εάν αυτό συμβεί μετά την 1η Ιανουαρίου 2000.

2. Οι λεπτομέρειες ενεργοποίησης των μέτρων που προβλέπονται στον παρόντα κανονισμό εφαρμόζονται επίσης και για τα μέτρα τα προβλεπόμενα στα αντίστοιχα πρωτόκολλα προσαρμογής.

Άρθρο 5

Η διαχείριση των ποσοστώσεων που προβλέπονται στους πίνακες 1 των παραρτημάτων του παρόντος κανονισμού γίνεται από την Επιτροπή σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ.° 2454/93.

Άρθρο 6

Ο παρών κανονισμός τίθεται σε ισχύ την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός εφαρμόζεται από 1ης Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

ΠΑΡΑΡΤΗΜΑ II

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>